Virallinen lehti nro C 310 , 09/10/1998 s. 0056



KIRJALLINEN KYSYMYS E-0392/98 komissiolle esittäjä(t): Elisabeth Schroedter (V) (24. helmikuuta 1998) Aihe: Rakennerahastojen toteutuksen arviointi Brandenburgin osavaltiossa erityisesti ympäristövaikutusten osalta Jo 6. marraskuuta 1997 esitin komissiolle kirjallisen kysymyksen (P-3614/97) ((EYVL C158, 25.5.1998, s. 163.)), jossa tiedustelin komissaari Wulf-Mathiekselta muun muassa sitä, onko hän tietoinen siitä, että riippumattomien asiantuntijoiden arviointikertomuksen mukaisesti Brandenburgin osavaltiossa osavaltion investointipankki tarkastaa ympäristövaikutukset Euroopan aluekehitysrahastosta saatavia määrärahoja jaettaessa. Komissaarilta saamani vastaus ei auttanut minua selvittämään ongelmaa, minkä vuoksi esitän seuraavat lisäkysymykset: 1. Onko komissio sitä mieltä, etteivät väliarviointikertomuksen tiedot pidä paikkaansa, koska siinä sanotaan, että ympäristövaikutusten osalta osavaltion investointipankki tarkastaa ennen Euroopan aluekehitysrahastosta saatavan tuen jakamista sen, vastaako suunniteltu hanke olemassa olevia aluesuunnitelmia tai -ohjelmia ja olemassa olevaa rakennussuunnitelmaa ja varmistetaanko siinä, elinkeinon harjoittamiseen tarkoitettujen tilojen osalta, mahdollisimman täydellinen päästöjen rajoittaminen sekä määräysten mukainen jätteiden käsittely (Länderbericht, Brandenburgin osavaltio: Euroopan aluekehitysrahastosta, Euroopan sosiaalirahastosta ja Euroopan maatalouden ohjaus- ja tukirahasto- A:sta saatava tuki vuosina 1994-1999, 5. toukokuuta 1997, s. 17) ja että tosiasiassa, Brandenburgin osavaltion talousasioita käsittelevän ministeriön lausuman mukaan, ympäristöasioita käsitteleviltä viranomaisilta on saatava kirjallinen hyväksyntä ennenkuin varoja myönnetään pienemmille hankkeille? 2. Mitä rakennerahastoasetuksessa määrätyt väliarviointikertomukset merkitsevät komissiolle? 3. Minkälaisia valvontakeinoja komissio käyttää arvioidessaan sitä, noudatetaanko rakennerahastoasetuksen N:o 2081/93 ((EYVL L 103, 31.7.1993, s. 5.)) 8 artiklan (tavoite 1) 4 kohdan kolmannessa luetelmakohdassa esitettyjä vaatimuksia ympäristövaikutusten arvioinnista? Komission jäsenen Monika Wulf-Mathiesin komission puolesta antama vastaus (27. maaliskuuta 1998) 1. Sekä Brandenburgin osavaltion väliarviointikertomuksen sivulla 17 oleva lausuma että Brandenburgin osavaltion talousasioita käsittelevän ministeriön lausuma menettelystään varoja myönnettäessä pitävät paikkansa. Näiden kahden kannan välillä ei ole ristiriitaa. Euroopan aluekehitysrahastosta (EAKR) yksittäisille hankkeille myönnettävä tuki kuuluu käsitellä alueellisessa tukikomiteassa (Landesförderausschuss), jossa ympäristöministeriö on edustettuna. Osavaltion investointipankki (ILB) varmistaa hyväksyvänä viranomaisena, että tukikomitean päättämät ehdot täytetään. Jos ympäristöön liittyviä vaatimuksia on määrätty, asianmukaisia ympäristöasioita käsitteleviä viranomaisia pyydetään osallistumaan asian käsittelyyn. Näin ollen osavaltion investointipankin tehtävä rajoittuu siihen, että se tarkastaa muodollisesti, onko asianmukaisia menettelyjä noudatettu ja onko vaatimukset täytetty. Osavaltion investointipankki siis itse asiassa tarkastaa ¨vastaavatko hankkeet olemassa olevia aluesuunnitelmia ja rakennussuunnitelmia¨, kuten väliarviointikertomuksessa on todettu. 2. Komissio on määritellyt ¨Seurantaa ja väliarviointia koskevassa yhteisessä oppaassa¨ väliarvioinnin tavoitteet ja vaatimukset painottaen, kuinka tärkeänä se pitää tätä menettelyä. Väliarviointi helpottaa komission päätöksentekoa ja tehostaa ohjelmien hallintoa. Arvioinnit mahdollistavat myös sen, että komissio voi suunnitella tehokkaasti tulevia ohjelmia ja niiden osarahoitusta. 3. Paikallisten osapuolten täytyy antaa suunnitteluvaiheen aikana kirjallinen sitoumus siitä, että EAKR:n osarahoittama toiminta on yhteisön ympäristölainsäädännön mukaista. Toissijaisuus- ja kumppaanuusperiaatteiden mukaisesti alueelliset yhteistyökumppanit ovat vastuussa ohjelman toteuttamisesta ja ympäristölainsäädännön noudattamisen valvonnasta. Lisäksi vuosikertomuksissa täytyy mainita, mitä on tehty ympäristönsuojelun hyväksi. Uusimmassa Brandenburgin osavaltiota koskevassa kertomuksessa mainitaan, että kaikkia hankkeita varten vaaditaan paikallishallinnon ympäristönsuojelua käsittelevän osaston lausunto. Komissio voi myös suorittaa tarkastuksia paikan päällä valvoakseen vaatimusten noudattamista.